
[bookmark: TextBodyBegin]Europski parlament,
–	uzimajući u obzir svoje prethodne rezolucije o stanju ljudskih prava u Kini,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da je švedski državljanin Gui Minhai, izdavač i suvlasnik izdavačke kuće Mighty Current u Hong Kongu, poznate po objavljivanju djela koja kritiziraju kinesko vodstvo, otet u Tajlandu u listopadu 2015. te potom pritvoren u Kini; budući da je njegova otmica bila dio šire represije Kine nad izdavačima sa sjedištem u Hong Kongu;
B.	budući da je u veljači 2020., nakon tajnog i nepoštenog suđenja, kineski sud osudio Guija Minhaija na deset godina zatvora zbog optužbi za „nezakonito pružanje obavještajnih podataka u inozemstvu”; budući da mu je uskraćeno odgovarajuće pravno zastupanje i pristup švedskim konzularnim uslugama; budući da još nije poznato gdje se trenutačno nalazi;
C.	budući da je Guiju Minhaiju i dalje uskraćen kontakt s obitelji, što izaziva ozbiljnu zabrinutost za njegovo zdravstveno stanje nakon desetljeća pritvora;
1.	poziva na trenutačno i bezuvjetno puštanje na slobodu Guija Minhaija; s dubokom zabrinutošću prima na znanje predstojeću desetu obljetnicu njegove otmice i pritvaranja te ponovno najsnažnije osuđuje njegovu otmicu, proizvoljno uhićenje, pritvaranje i izricanje presude;
2.	izražava solidarnost s obitelji Guija Minhaija, posebno s njegovom kćeri Angelom Gui, koja se i dalje neumorno zalaže za njegovo puštanje na slobodu;
3.	naglašava da uskraćivanje konzularnog pristupa Guiju Minhaiju predstavlja kršenje obveza Kine u okviru Bečke konvencije; izražava ozbiljnu zabrinutost za zdravlje i liječenje Guija Minhaija u pritvoru; poziva kineske vlasti da mu odmah omoguće pristup neovisnoj zdravstvenoj skrbi po njegovu izboru kao i neometan pristup njegovoj obitelji, pravnom zastupniku po njegovu izboru i konzularnim službenicima;
4.	naglašava da je taj slučaj primjer sustavne i transnacionalne represije, cenzure i kršenja temeljnih sloboda u Kini, među ostalim protiv odvjetnika, novinara, umjetnika, boraca za ljudska prava, etničkih i vjerskih manjina te stranih građana;
5.	naglašava da bi uzajamno povjerenje i poštovanje ljudskih prava, uključujući pravo na slobodu izražavanja, slobodu tiska i pravo na objavljivanje, trebali biti u središtu odnosa EU-a i Kine;
6.	poziva Kinu da okonča cenzuru, uznemiravanje i zastrašivanje izdavača, pisaca, novinara i akademika;
7.	potiče kineske vlasti da okončaju praksu proizvoljnog pritvaranja i prisilnih priznanja te da odmah oslobode sve osobe pritvorene zbog ostvarivanja temeljnih sloboda, uključujući odvjetnike, novinare, umjetnike, predstavnike manjina i borce za ljudska prava;
8.	poziva ESVD, Komisiju i države članice da nastave raspravljati o njegovu slučaju na svim razinama odnosa između EU-a i Kine, da zajamče zaštitu građana EU-a u inozemstvu te da potiču Kinu da oslobodi Guija Minhaija i pruži informacije o njegovu stanju i mjestu na kojem se nalazi;
9.	apelira na Kinu da ratificira Međunarodni pakt o građanskim i političkim pravima;
10.	nalaže svojoj predsjednici da ovu rezoluciju proslijedi Vijeću, Komisiji, potpredsjednici Komisije / Visokoj predstavnici Unije za vanjske poslove i sigurnosnu politiku, državama članicama EU-a te Vladi i Nacionalnom narodnom kongresu Narodne Republike Kine.

